Aanvallers probeer plaasvoorman in septiese tenk verdrink | Maroela Media
Die organisasie Vrystaat Landbou (VL) sê dit is toenemend duidelik dat die boerderygemeenskap aan sy eie genade oorgelaat is, ná 'n gruvoorval die afgelope naweek waartydens aanvallers 'n 77-jarige plaasvoorman in 'n septiese tenk probeer verdrink het.
Volgens VL is Simon Makhotha Sondag in die omgewing van Zastron deur drie aanvallers oorrompel, aangerand en met messe gesteek.
Hulle het toegang tot die plaashuis gekry, waarna Makhotha vasgebind en verder gemartel is.
"Nadat die plaaswoonhuis van etlike besittings geplunder is, het die aanvallers gepoog om Makhotha in die septiese tenk van die plaashuis te verdrink. Hy is deurentyd geskop en met klippe gegooi in 'n poging om sy kop onder die rioolwater te hou," het VL Maandag gesê.
VL het die voorval ten sterkste veroordeel en Makhotha 'n spoedige herstel toegewens. Hy het ook 'n beroep op die polisie gedoen om die aanvallers spoedig vas te trek.
Martin de Kock, 'n streeksveiligheidsverteenwoordiger van die organisasie, sê die aanval op Makhotha het die boerderygemeenskap geruk. Die plaas behoort volgens hom aan 'n opkomende swart boer wat nie self daar woon nie.
"Almal wat op plase woon en werk, is aan die toenemende misdaadgevaar in landelike gebiede blootgestel," sê De Kock.
Dié gebrek aan mannekrag en voertuie in landelike gebiede is al jare lank 'n knelpunt, maar VL sê die regering pak nie die probleem nie.
"Hoewel VL steeds 'n beroep op die polisie en die regering doen om te sorg dat polisiestasies volledig toegerus is, is dit toenemend duidelik dat die boerderygemeenskap op sy eie is."
Tommy Esterhuyse, adjunkpresident van VL, sê daar is Maandag met die Menseregtekommissie (MRK) vergader oor die gebrek aan inwerkingstelling van die landelike veiligheidsplan.
"Dit dra grootliks by tot lae weerbaarheid in landelike gemeenskappe. Die staatsdepartement moet hul huis in orde kry om gemeenskappe se veiligheid te verseker en die nodige dienste te voorsien."
Maroela Media het 'n navraag aan die polisie gestuur en wag op terugvoer.
Nee wat hulle is eerder op stande en loer na ander se metgeselle…. Of is by KFC ontplooi vir n spanbou sessie… Die SAPD is in my oe n skande vir ons nasie… Hopeloos, rassisties en onopgeleide onbevoegde krimenele…
Dis skokkend en moes baie traumaties gewees het. My simpatie aan die mense. Ek is egter nie verbaas oor daar nie 'n polisie voertuig beskikbaar was vir die ernstige saak nie, want die voertuie word almal gebruik in belangriker dinge soos strande patroleer en mense wat nie maskers dra nie te vervolg….
Hoe traumaties moes dit nie gewees het vir bejaarde man nie. Skokkend dat daar nie voertuie beskikbaar was nie!!! Seker besig om alkohol aan te ry of privaat sakies te gaan doen